
Le Misantrohpe c'est moi!

Si a algun dels espectadors d'aquesta desvergonyida i suggerent versió de la companyia La Brutal li sembla veure entre les arcades de la Sala Fabià Puigserver el fantasma de Molière cridant com un posseït: “Le misantrohpe c'est moi!”, que no s'estranyi. El pobre Jean-Baptiste Poquelin (París, 1622 - 1673), àlies Molière per als amics —no pas embogit per la caiguda en la incertesa del govern francès de la República de Macron, ocorreguda la mateixa nit d'estrena del Lliure—, sinó que, per amor a l'art, de segur que sortiria de la tomba on va anar a parar amb només 51 anys per una fatal tuberculosi, si pogués veure com ha evolucionat la seva obra més esgarrinxadora amb ell mateix i, de rebot, amb la humanitat sencera, engolida, segons ell —i també segons La Brutal—, per la hipocresia i el fals joc de viure de parar la gorra, amb dues cares alhora i sota el lema de qui dia passa any empeny.

Si reculem un moment enrere, una de les escenes clau de l'original de Molière en relació a l'honestedad personal amb la qual batalla el personatge d'Alceste, el mateix Misantrop, en conversa amb el seu amic Philinte, quan reben la visita d'Oronte i els demana que li donin el seu parer sobre uns versets que aquest ha escrit, rau en l'hàbil resposta del Misantrop: tot un manual per a crítics que no saben com sortir-se'n, de la crítica d'un llibre o d'una obra de teatre, d'un que té la barra de declarar-se'ls amic fidel. Ja sabem que qui diu les veritats perd les amistats. I això és el que li passa al Misantrop, personatge de caràcter impulsiu, coherent, sincer i, sobre totes les coses, un fora de joc.

Aquest perfil, resetejat i reactualitzat agosaradament de primera per La Brutal, es manté en aquesta nova versió d'«El misantrop», que ha dirigit l'actor i director David Selvas, amb una dramatúrgia de Sergi Pompermayer i una elaboració de cap i de nou versificada en alexandrins i temptadorament enganxadissa de Pablo Macho Otero. 

Si a algun espectador, repeteixo, li passa com al fantasma de Molière i té la temptació de cridar també “le misantrophe c'est moi!”, que s'oblidi de les versions que el teatre català ha ofert en els últims quaranta anys. Recordem les més sonades: el 1982, El Teatre Lliure de Gràcia va recuperar la traducció de Joan Oliver "Pere Quart" amb direcció de Fabià Puigserver; el 1989, Josep Maria Flotats, instal·lat ja al Teatre Poliorama, hi va tornar, però amb una versió de Xavier Bru de Sala, cosa que, com era costum i esport nacional a l'època, va rebre el boicot de certs sectors que li retreien que no hagués aprofitat la que existia de Pere Quart i que, a més, hagués pagat la de Xavier Bru de Sala, aleshores amb càrrec institucional; l'any 2005, en els inicis del que seria La Perla 29 al Teatre La Biblioteca, Oriol Broggi va repetir amb un nou “misantrop”; i encara el 2011, el Teatre Nacional de Catalunya la va fer grossa amb una nova traducció de Sergi Belbel —entrat el nou segle ningú ja no trobava a faltar la traducció de Pere Quart—, dirigida en aquest cas pel francès George Lavaudant —ja havia passat també l'època de retreure als directors dels teatres públics catalans que posessin el plat a taula als directors de fora. 

Cal deixar clar que totes aquestes versions d'entresegles XX i XXI van ser posades en escena estrictament versionades de l'original francès i amb un registre sempre de teatre clàssic. I aquí és on la companyia La Brutal ha fet el salt de perxa més elevat i ha despullat «El misantrop» de la seva aura clàssica i l'ha transformat en una obra de segell contemporani, ambientada en una productora discogràfica en crisi —¿a algú li sona?— i amb els principals personatges convertits en addictes a les xarxes, músics, depredadors, corromputs i devorats pel sistema establert.

El joc que proposa La Brutal, doncs, és viu, engrescador, anticaspa i —també cal dir-ho— eminentment actual i idoni per a espectadors joves que, d'una altra manera, potser no entrarien en el rerefons d'«El misantrop». Atenció, doncs, a aquesta oportunitat per anar més enllà de la programació convencional i no deixar passar per alt una obra que podria encaixar a la perfecció, per exemple, en el programa per a joves o Festival RBLS, dit altrament “rebels”. Si la lletra entrava amb sang, els clàssics amb gràcia entren!

Si a la dramatúrgia que agafa el missatge sublim de Molière i la versificació enjogassada i titànica de Pablo Macho Otero —que llisca molt bé sense que s'estimbi en cap moment— hi afegim una bona part de banda sonora amb la tria i també les composicions originals de Paula Jornet i Adrià Jornet, a més de la inevitable dosi de projecció de vídeo en directe —en aquest cas no gaire afortunat per la construcció escenogràfica—, l'ús del micro i els salts a la platea, amb interpel·lació sense pèls a la llengua dels espectadors, des de fer-se una selfie amb l'amic retrobat, fins a una improvisada coral sisplau per força dels que van al teatre “per fer-se veure”, segons el Misantrop, la gresca està servida i el pastís és prou suculent per llepar-se'n els dits.

Però no hi ha pastís sense un bon obrador. I a l'obrador hi ha el magnetisme multidisciplinar en veu i gest de l'actor Pol López en el paper protagonista d'Alceste, o la també multidisciplinar actriu Mireia Aixalà en el paper de Céliméne. Com dues ànimes sorgides d'un fotograma teatral de «T'odio, amor meu», tenen la missió de trencar barreres d'un temps passat sense concessions a hàbits i costums de la societat actual ni actituds femenines que si en temps de Molière eren tristament vàlides ara es reivindiquen amb els criteris d'empoderament femení actual.

Els dos capitanegen un repartiment que dóna també bons moments a l'actriu, cada vegada més amunt, Júlia Genís, en el paper d'Éliante, o a l'actriu i cantant Laia Alsina, que en el paper d'Arsinoé, protagonitza fugaces escenes de miniconcert a la carta.

L'actor Norbert Martínez manté el seu Philinte entre la contradicció de gestió empresarial amb Alcestes, la resignació davant el daltabaix de la productora discogràfica que, lògicament, es diu “Misantrop” i la seva condició gai. I els actors David Menéndez, Àlex Pereira i Albert Prat defensen els papers secundaris amb els personatges de Cilitandre, Oronte i Acaste, tots ells, així com també Júlia Genís, sovint amb instruments musicals en directe, guitarres, piano elèctric i bateria, una mena de “la banda de Montjuïc” es podria dir, amb un rataplam, xim pum!, que obre el muntatge amb un solo de baquetes de timbals i platerets a càrrec del mateix actor Pol López. El cas és que David Selvas ha convertit els actors i acrius en homes i dones orquestra.

No hi ha dubte que el tràngol de només dues primeres funcions d'estrena a l'amfiteatre del Teatre Grec de Montjuïc, el juliol en ple festival Grec, i el pas ara, un cop madurada i diria que notablement revisada la posada en escena, a la sala Fabià Puigserver del Teatre Lliure, confirma que l'aventura d'estrenar una obra de teatre al Grec és sempre un salt al buit carregat de perills.

Aquí, l'escenografia d'Alejandro Andújar encara sembla que li vagi petita a la sala gran del Lliure, amb l'arquitectura de loft o nau industrial que és la productora discogràfica al fons i una base d'escenari davanter —mitja dotzena de fileres menys de platea— que fa que els intèrprets es moguin en dos plans, l'interior i l'exterior, i que Alceste pugui escopir tota la seva ràbia arrencant el tul transparent que cobreix la nau de la productora i fent que tot un núvol gegant de pols blanca, com si estigués amagada de fa temps sota l'estora, envaeixi l'espai de fora i surti a la llum allò que Molière, fa més de 350 anys i els Brutals ara denuncien: la globalitat i la banalitat que han emmascarat l'essència del jo. Ell, Alceste se'n va, platea amunt; ella, Céliméne, es queda, a baix. Ves per on, jugant amb Molière, sembla que facin «Terra baixa».

Els comiats, en cinema, en televisió, en teatre, acostumen a ser tristois. Però aquest d'«El misantrop» de La Brutal té un deix de joia. Perquè ho diu Célémine: no és un adéu per sempre. Com deia aquell, doncs, qui sap si és només l'adéu per un instant. Un instant per entendre què s'hi guanya i què s'hi perd si s'és a prop o si s'és lluny del sistema que ho colla tot.

Ah!, i sobretot no oblideu el que Alceste —o Lou Reed, vaja—, us fa cantar, ni que el dia, per al Misantrop, no sigui tan perfecte com pregona la lletra de la seva cançó «Perfect day». Alceste, que ja ha cridat més d'una vegada que el Misantrop és ell, us ho recorda amb la transparència i l'honestedat que el caracteritzen: “Acabareu recollint tot allò que sembreu”. 

Andreu Sotorra, Clip de Teatre, 5 desembre 2024


Si us plau, més riff i menys martelleig rítmic


David Selvas, que sempre enveja la intensitat dels concerts i els prova de traslladar a les seves posades en escena, dirigeix aquesta versió molt fresca i desenfadada d’«El misantrop»: té el ganxo del rock i l’espontaneïtat de dir barbaritats en una festa particular. Com a la desimbolta «La importància de ser Frank» (en què transformava el dietari de la protagonista en un cançoner) per fer accessible la guitarra.

«El misantrop» de Molière es trasllada a una discogràfica. Les revelacions d’una sinceritat punxeguda porten l’empresa al límit. I l’amor dels dos protagonistes no sintonitza bé perquè l’un somia fugir de la ciutat (s'associaria amb les ombres de «Sota terra») i recloure’s en una bombolla i l’altra no pot viure fora del brogit constant. En el fons, plantegen un impossible com el de Wohnwagen.


Pol López és Alceste, aquest divertit inadaptat (que admira les cançons d’Albert Pla a «Supone Fonollosa») i que canta «Perfect day», de Lou Reed, murri i cínic, en el moment més caòtic del conflicte. Mireia Aixalà (Célimène) és la gerent que prova de nedar i guardar la roba. I que, si la peripècia es fa gran, és capaç de dimitir per permetre que l’empresa no carregui amb les seves imprudències. Just al revés que l’Alceste de Molière. Són un amor antagònic de llibre, que aporta la cirereta al conflicte.

L’artificiositat del vers li va bé, al principi, per dotar d’una capa més aquesta comèdia, més aviat, previsible. Les visions d’Alceste són tan contraposades amb tots els companys de l’estudi, també del seu amic i confessor Philinte (Norbert Martínez), que generen una sorpresa divertida al públic. L'audiència riu de les excentricitats del protagonista quan Alceste no pretén fer-se simpàtic, sinó ser coherent amb el que creu i defensa. Els personatges (sobretot els femenins) que són satèl·lits del seu comportament no tenen prou força per contrastar-lo, tot i el reforç en la ramatúrga contemporània.


Dins de l’estudi, proeses a la bateria trencant la cintura amb canvis de ritme i decibels de guitarra amb sintetitzador i veus empoderadores (Júlia Genís i Laia Alsina en la rematada final). La trama és prima i més que actuar-la simplement és dita (si més no, al Grec). Tot aboca, doncs, al pes de la paraula i, conseqüentment, a la cadència de la rima dels alexandrins. I això, que és una sortida enginyosa momentània, es converteix en una pedra al coll perquè acaba arrossegant el desenllaç a un ritme pesat. Pablo Macho Otero fa divertits viratges per treure versos de comicitat però pesen massa les conjugacions verbals (n’ha fet una demostració en l’«A fuego», que s’ha vist a l’Off de La Villarroel, fa uns dies). Tot i això, la peça encara rodaria si el vers es digués trencant la cadència.


Per acabar, hi ha una corda desafinada en la dramatúrgia. No es trenca mai el joc del personatge. Li aniria bé una autocaricatura. Situar l’obra en l’actualitat: descobrir com d’hipòcrita és el món de l’escena avui. Hi ha un moment en què sembla arribar la catarsi (trencant la quarta paret) amb un efecte espectacular, però és només un miratge. tot i això, la peça diverteix i connecta prou amb el públic (que ho farà més al Lliure eliminant la distància i amb uns textos que, probablement, ressonaran amb una major intensitat que no pas a l'assaig general del Grec.
Jordi Bordes, Recomana, 4 juliol 2024
Molière 'influencer'


Si a la cort de París del segle XVII haguessin fet servir smartphones en comptes de cartes, el resultat seria una obra no gaire diferent de la que va imaginar Molière. Això és el que pretén la nova versió d'«El misantrop», que han aixecat al Teatre Grec el director David Selvas («Tots eren fills meus») el dramaturg Sergi Pompermayer («Amèrica»), primer avançament de la temporada vinent del Lliure.


Més enllà de la recent polèmica amb les traduccions teatrals, cal preguntar-se si una revisió tan profunda del text —amb els personatges que habiten a la Barcelona actual— pot respondre al títol original. ¿No estem davant d'una peça nova?


L'ocurrència té sentit: situar l'universal Alceste en l'època de les xarxes socials i el culte a l'aparença, un home que no tolera la hipocresia, un sincericida que diu les coses com les pensa. Els palaus es transformen en una discogràfica poblada d'artistes i influencers desbordants d'ego. Si Molière va trencar el cànon del seu temps deixant a parir la intocable burgesia, la transgressió no es correspon: tots sabem que a “chez les celebrities” fa olor de podrit.


Complicada relació amb el difícil escenari del Grec. Molt al fons, veiem una oficina que s'amaga darrere d'una espècie de pantalla de cine. Els intèrprets han de sortir del cub i acostar-se al públic perquè puguem veure'ls bé. En el pròleg són criticats els espectadors, acusats de postureig, una forma diferent de demanar que apaguin els mòbils.


D'entrada, dues característiques importants que foragiten el to de comèdia: d'una banda, la importància de la música en directe, rock solemne i atmosfèric, de l'altra, el text en vers de Pablo Macho Otero, més preocupat a sonar realista que a buscar l'enginyosa gràcia originària.


Sobre aquesta base es mou amb facilitat un Pol López que porta el pes de la funció i arriba a cantar un parell de cançons. Amb poques situacions còmiques, el seu Alceste sembla un malhumorat personatge de Txékhov. També resolta Mireia Aixalà, determinant actualització de la partenaire Célimène, presentada com una executiva empoderada que s'escapa de la misogínia de l'original. La reducció de les trames deixa als secundaris sense espai per lluir-se, ja que passen gairebé més temps tocant instruments que dins del paper.


Esquivant tots els obstacles i pensant en la versió de sala per al Lliure, que es veurà millor, hi ha alguna cosa en el muntatge que funciona, segurament el seu afany límit en la modernització de l'obra per adaptar-la a tots els públics. Entre vídeos de TikTok, Autotune, poliamor, precarietat laboral i una mica de droga i alcohol, que mai ve malament, s'esbossa l'essència tèrbola de Molière en present amb un punt de moralina. No sabrem si l'autor hi estaria d'acord.

Manuel Pérez i Muñoz, El Periódico, 4 juliol 2024

Rock y rima contra la hipocresía


Tiene mérito el director David Selvas —artífice de éxitos como «Tots eren fills meus» y «La importància de ser Franck»— por confiar al verso alejandrino su montaje de «El misantrop» que ha adaptado muy libremente, junto a Sergi Pompermayer, a estos días de hipocresía digital. Una versificación firmada por el brillante joven dramaturgo Pablo Macho Otero, autor e intérprete de la estupenda «A fuego», también en verso y programada en la ‘off’ de La Villarroel.

En el montaje de Selvas la palabra rimada se complica y hay algún momento de dificultades para el reparto, a veces en la búsqueda de una comicidad exagerada. A buen seguro que la propuesta ganará mucho con más rodaje al llegar en diciembre al Teatre Lliure, donde además encajará mejor la escenografía y habrá más cercanía con el público.

La caja escénica a dos niveles donde transcurre gran parte de la acción, ubicada al fondo del anfiteatro de Montjuïc, aleja la visión de los espectadores que llenaron las dos funciones programadas del Grec. Solo cuando los actores salen de la estructura y se acercan al público pueden apreciarse bien, pero escenas como la fiesta donde el alcohol y las drogas desatan las verdades se pierden en la distancia.


Los dramaturgos aciertan a trasladar la trama a estos días de apariencias y exposición digital, y en concreto a una empresa discográfica, nido de engreídos desbocados. La música es uno de los pilares del montaje, como es habitual en el currículo del director, aportando mucha frescura y ritmo con temas como «Sweet dreams», «Perfect day» o «Rocketman». Los intérpretes tocan instrumentos y cantan, un plus que viene siendo habitual en la formación de los actores, como sucede en otras obras como «Tirant lo Blanc» o «Paradise».


Pol López encarna a Alceste, el fundador de la discográfica, un tipo honesto que no encaja en este mundo de egos alimentados de ‘likes’, donde lo importante no es experimentar la vida, sino mostrarla a los demás para recibir su aprobación. Su máxima es decir siempre la verdad, no importan las consecuencias, y arremete contra todos por la falta de sinceridad. En ese todos incluye al público, a quien se dirige para recriminarles que no han venido porque les gusta el teatro si no para contar luego que han estado allí. Funcionan bien las rupturas de la cuarta pared y López logra sus minutos de gloria cantando irónicamente en su más aciago día el «Perfect day» de Lou Reed.


Mireia Aixalà está estupenda como Célimène, el gran amor de Alceste, una mujer vitalista, empoderada y fiestera, rodeada de pretendientes y amantes. A la actriz le sientan como un guante estos papeles de Gildas arrebatadoras. Ella es la gran contradicción de Alceste, pues la ama y no ve sus defectos aun representando lo que él más detesta. El reparto se completa con Norbert Martínez como Philinte, el diplomático amigo de Alceste; Àlex Pereira como Oronte y, en papeles más musicales, David Menéndez (Clitandre), Albert Prat (Acaste), y las actrices Júlia Genís (Eliante) y Laia Alsina (Arisoné), que, con poco peso en la trama, se lucen como cantantes.


El montaje pierde fuelle en algunos momentos y hacia el final, cuando el misántropo reitera su intención de abandonar esa hoguera de las vanidades para recluirse en el campo. Ha sido el estreno en el Teatre Grec de Selvas, al frente de la compañía La Brutal, y el público lo acogió con calurosos aplausos mientras hacían fotos para luego colgarlas en las redes. El malhumorado Alceste no se equivocaba. Han pasado tres siglos y medio y la obra maestra de Molière sigue tan vigente como en 1666, cuando la escribió enfermo y despechado por haber sido abandonado por su mujer. Vomitó su bilis contra una sociedad de máscaras, egoísta y sin valores. Despiadado con la pedantería de los falsos sabios de su época, hoy se daría de bruces con este mundo plagado de ‘influencers’.

Imma Fernández, Recomana, 4 juliol 2024

